**Здравей, Наско. Благодаря ти, че попълни анкетата, въпреки че си от друг университет. Бих искал да ти задам няколко въпрос на база твоите отговори.**

* *Давай.*

**Посочил си, че влизаш няколко пъти в месеца, а тя има само няколко функционалности - оценки, класиране за стипендия, въвеждане на IBAN за стипендия и последните 10 влизания. Защо ти се налага да влизаш толкова често?**

* *Защото не получавам никакви известия за нови оценки или друга информация и се налага да влизам редовно, за да не изпусна нещо.*

**Разбирам. Същевременно обаче си посочил, че не искаш да получаваш имейл известия при нова информация. Струва ми се, че тук има противоречие?**

* *Причината за това е, че не искам да получавам СПАМ съобщения дори за най-маловажните неща. И без това пощата ми е натоварена.*

**Би ли си променил мнението, ако имаш възможността да си избереш какви точно имейли да получаваш?**

* *Категорично. Ако мога сам да определя какви известия да получавам, ще бъда много доволен. Няма да се налага да влизам редовно в системата, но и пощата ми няма да е затрупана!*

**Добре. На въпроса “Каква информация смятате, че трябва да бъде достъпна от Вашия профил?” си посочил “Не разбирам”. Нека поясня: питаме какви лични данни би искал да виждаш в системата. Зададохме този въпрос от гледна точка на сигурността, която ти си посочил като най-важен критерий за качество. Съгласен ли си в твоя профил да се съхранява информация като IBAN, ЕГН, оценки, и други подобни неща?**

* *Аха. Честно казано, колкото по-малко информация се събира за мен, толкова по-добре. Не разчитам някой да поддържа системата и да се грижи активно за сигурността на данните ни.*

**Вярно е, че такава информация е лична и може да бъде използвана за злонамерени цели от друг човек, но системата все пак се нуждае от нея, за да изпълнява функциите си. Тоест, трябва да се намери компромис между събиране на данните и използваемост. Би ли било приемлив вариант за теб данни като IBAN-а да бъдат видими само срещу двустепенно удостоверяване, т.е. чрез код по SMS или имейл?**

* *О, да. Това е добре решение.*

**На въпроса “Има ли информация, която би спестила взаимодействието с менютата, ако е налична в обобщена форма на началната страница?” си посочил “Не знам”. Има се предвид нещо подобно на dashboard, където най-важното е видимо без да кликаш никъде. Мога да ти покажа примерен графичен интерфейс за да добиеш представа.**

* *Добре, нека го видя.*

**[Показване на графичния интерфейс с пояснения].**

**Харесва ли ти външният вид на пръв поглед?**

* *Да. Изглежда по-добре от настоящата ни система.*

**Ориентираш ли се лесно?**

* *Да, не съм имал проблеми. Можех да разбера предназначението на всеки изглед и без да ми казваш за какво е.*

**Какво ти харесва най-много?**

* *Началната страница. Всичко е прегледно и мога да получа най-важната информация оттам. Сега разбирам по-добре онзи въпрос.*

**Какво не ти харесва и трябва да се поправи?**

* *Не мога да посоча конкретен недостатък в момента. Може би това ще се разбере по време на активно използване. Евентуално може да използвате по-убити цветове за някои бутони.*

**Можеш ли да осъществиш с графичния интерфейс това, което искаш от системата?**

* *Да. Предложението ви за графичен интерфейс позволява много повече от това, което нашата система в ТУ може.*

**Имаш ли да кажеш нещо, за което не съм те попитал?**

* *Не мисля. Ще кажа само, че идеята ви ми допада и бих използвал една по-модерна система.*

**Благодаря ти за интервюто!**