**Интервю със студент:** Виктория Стоянова

**Стефан:** Здравей. Радвам се, че прие поканата за интервю. Накратко ще те запозная с идеята. В курса по *Анализ на софтуерните изисквания* имаме за задача да направим курсов проект, който обхваща първия етап от процеса по софтуерно инженерство – именно „Анализ на изискванията“. Нашата идея е да създадем студентска информационна система, която да може да се ползва от университети, в която студенти да получават важна информация по отношение на учебната дейност, а преподаватели и администрация да бъдат улеснени в своята работа. Студентите като заинтересовани лица също задължително имат думата. Тъй като учиш във ВТУ „Св. Св. Кирил и Методий“, би ли могла да ни помогнеш с тази задача?  
**Виктория:** Да, разбира се.   
**Стефан:** Супер. За целта сме изготвили анкета, която ще ни помага по време на интервюто. Да започваме ли?  
**Виктория:** Давай.  
**Стефан:** Ще пропусна някои от общите въпроси. Първо, във Великотърновския университет съществува ли система за управление на студентската информация. Знаеш, система, в която може да си следиш седмичния график, да си преглеждаш оценките и други такива подобни неща.  
**Виктория:** Да, има. *Е-Студент* се нарича при нас.  
**Стефан:** Ясно. Да започнем с въпроси за настоящата система. От колко време си регистрирана в нея. Предполагам от записването ти в университета?  
**Виктория:** Да, от две години.   
**Стефан:** Окей. А колко често влизаш в нея? Първо от рамките на университета.  
**Виктория:** Мисля, че най-подходящият отговор е няколко пъти на седмица. Не е всеки ден, нито е веднъж на месец.  
**Стефан:** Да, разбирам. А колко често от вкъщи?  
**Виктория:** Отново – няколко пъти на седмица.  
**Стефан:** Добре. Всъщност и при мен е така. За разлика от платформата за обучение „Moodle“, интегрирана за Софийския университет, в която влизам всеки ден.   
**Виктория:** Ние не използваме Moodle, но имаме подобна система също.   
**Стефан:** Добре. А какви устройства използваш за достъп до системата?  
**Виктория:** Честно казано, всички от изброените – лаптоп, таблет и смартфон.  
**Стефан:** Окей, това е важно. А кои от изброените функции съществуват във вашата система?  
**Виктория:** Така, значи имаме възможност за преглед на седмичния график, записване на курсове по време на кампанията за избираеми дисциплини, извличане на справки, кандидатстване за стипендия, кандидатстване за общежитие, преглед на учебния план, кандидатстване за спорт.  
**Стефан:** Нещо допълнително, което не сме споменали?  
**Виктория:** Можем и да разглеждаме график на изпити по време на сесията.  
**Стефан:** За това не се бяхме сетили да го добавим в анкетата. Чудесна идея. А как би оценила сегашната система във ВТУ от 1 до 5, като 1 е много лошо, а 5 – много добре.   
**Виктория:** Нещо средно, може би 3.  
**Стефан:** Окей, това е неутрална оценка. А сещаш ли се за някаква липсваща функционалност, която би искала да я има в сегашната система?  
**Виктория:** Нищо не ми хрумва за момента.   
**Стефан:** Окей. Ако се сетиш нещо, когато и да е, може да ми кажеш. А коя е най-използваната от теб функционалност в съществуващата система?  
**Виктория:** Мисля, че доста често преглеждам датите за изпити, за да няма някаква промяна, а и да си планирам времето отрано също така.  
**Стефан:** Да, и аз правя така честно казано. Знам, че ти си планираш доста старателно времето в *bullet journal*, което е супер. Продължаваме нататък. Има ли функционалност в съществуващата система, която не използваш?  
**Виктория:** Не мога да се сетя. Може и да има, но не съм я виждала.   
**Стефан:** Окей. А има ли такава, която не харесваш?  
**Виктория:** Да, прегледа на графика за изпитите. Представен е доста объркващо.  
**Стефан:** Разбирам, в СУСИ дори няма такава възможност. Сега на другия край, има ли такава, която е отлично имплементирана?  
**Виктория:** Мисля, че графата с оценките. Представена е точно и ясно.  
**Стефан:** Окей. По следващия въпрос за това дали сме изпуснали нещо, казахме, че е графикът с изпити. Ако има нещо друго, казвай. Продължаваме към въпроси за бъдещата система. Трябва да подредиш следните пет характеристики по важност (бързина, удобство, сигурност, стабилност, дизайн и потребителски интерфейс). Отново 1 е най-маловажно, 5 – най-важно.   
**Виктория:** Само един момент да помисля. За по-лесно ще тръгна от най-важното. Смятам, че най-важно е удобството, после сигурността, после бързината, после дизайнът и накрая стабилността.  
**Стефан:** Добре. Продължаваме. Каква информация смяташ, че трябва да бъде достъпна от профила ти?  
**Виктория:** Предполагам отново информацията като от сегашната система – оценки, изпити, график на занятия, класация за стипендии.  
**Стефан:** Съгласен. По отношение на устройствата за достъп – предполагам същите?  
**Виктория:** Да, определено е важно да има мобилна версия.  
**Стефан:** Така е. Нататък. Каква информация и функции би искала да има новата информационна система? Тук си признавам, че не сме задали много коректно въпроса, тъй като всеки би искал да има система, която да включва всичко и да има максимално много информация, стига разбира се да е организирана по подходящия начин.  
**Виктория:** Да, така е. Все пак за да отговоря, по-лесно ще ми е да кажа какво не е задължително да включва. Мисля, че хорариумът и анотацията на курсове не е от голямо значение. Списък на логванията също не мисля, че е много важно на първо време. И отново, графикът на изпити е важен елемент.  
**Стефан:** Да. А сега как би ги подредила по-важност от 1 (най-маловажно) до 10 (най-важно)?  
**Виктория:** Започвам отново от най-важното към най-маловажното: преглед на оценки, преглед на седмичен график, кандидатстване за стипендия, записване по време на кампания за избираеми дисциплини, преглед на натрупани кредити и информация за оставащите, кандидатстване за спорт, плащане на семестриална такса, изпращане на съобщения, информация за здравно осигуряване и накрая – списък на логванията.   
**Стефан:** Окей, благодаря. А какъв вид известия би искала да получаваш от системата?  
**Виктория:** Може би при получаване на съобщение. При наближаване на краен срок за предаване на задание също би било добре. При наближаване на дата за изпит, честно казано не толкова. По-важно за мен е да получа известие, когато е въведена, защото може различните преподаватели по-различно време да въвеждат своите дати за изпит. При нанесена нова оценка също би било добре да получа известие.  
**Стефан:** А би ли предпочела опцията да получаваш имейл при получено известие?  
**Виктория:** Не, не считам, че е толкова важно, защото лесно може да се провери тази информация дори и чрез вход от мобилно устройство.  
**Стефан:** Окей. А има ли информация, която би искала да бъде на началното меню и за която не трябва да избираш много други менюта и раздели?  
**Виктория:** Да, примерно някакви линкове към качени графици и други списъци.  
**Стефан:** Добре. Вече сме към края. Познаваш ли лица, които са против създаването на нова информационна система?  
**Виктория:** Не, не мога да си представя да има такива.  
**Стефан:** Аз също, но знае ли човек. Може някой да е много консервативен и да предпочита всичко на хартия. Така или иначе бяхме длъжни да питаме този въпрос, защото ако беше казала, че има, щях да попитам за координатите на човека и да го интервюираме, за да може да имаме и друга гледна точка, въз основа на която да се опитаме да направим някакъв баланс по време на следващия подетап – анализ на изискванията.  
**Виктория:** Окей. Относно финалния въпрос дали сте изпуснали нещо. Сещам се за това как да става влизането в системата. Например, във ВТУ в страницата за вход има и поле за въвеждане на код за сигурност от картинка. Смятам, че в наши дни това е малко остаряло, а и става досадно всеки път при влизане да се налага да го въвеждаш.   
**Стефан:** Да, определено. Ще го вземем предвид при по-подробното дефиниране на изискванията.  
**Виктория:** Супер.  
**Стефан:** Мисля, че това е всичко. Благодаря ти много за помощта и отделеното време. Ако имаш някаква друга идея на по-късен етап или има някакъв проблем, насреща съм да помогна, ако мога.