Кратко интервю в междучасие

*Disclaimer*: *Представеният текст е реконструкция на интервюто по записки на интервюиращия (Давид), целяща да подреди и обобщи събраните мнения. Изказванията на са точни цитати, а по-скоро грубо обобщение на мнението на интервюирания/та.*

**Давид**: Здравейте, доц. Трифонов, бихте ли се представили накратко?

**Трифон**: Здравейте! Казвам се Трифон Трифонов, доцент в катедра Компютърна информатика към Софийския университет "Св. Климент Охридски". Водя основно дисциплините Увод в Програмирането, Обектно Ориентирано Програмиране, Структури от Данни и Програмиране, Функционално Програмиране, Уеб Технологии и λ-Смятане и Теория на Доказателствата.

**Давид**: Потърсихме Вас като един от дългогодишните преподаватели в университета и имаме няколко въпроса като за начало относно съществуващата система - СУСИ. От колко години я ползвате и колко често?

**Трифон**: Използвам системата от 15 години, като средната ми посещаемост е по няколко пъти в месеца - както от работното място, така и от вкъщи. Обикновено успявам да си свърша работата за 10-тина минути.

**Давид**: Чудесно, а за какво основно я ползвате?

**Трифон**: Стандартните преподавателски дейности - най-вече за попълване на семестриалните протоколи, но също и кореспонденция със студентите в дадени курсове (най-често еднопосочно, пускам обявления), управление на участниците във водените от мен дисциплини и генериране на някои важни справки.

**Давид**: Грубо, как бихте оценили цялостно качеството и наличните функции на сегашната система - примерно от 1 (най-зле) до 5 (най-добре)? Какво най-често не Ви е удобно / не Ви харесва? Как се справяте с проблемите?

**Трифон**: Ами, бих казал три от пет. Има три основни ограничения, които бих искал да се подобрят.

Първото е, че не мога лесно да въвеждам оценки в протоколите от предварително подготвени електронни таблици или да отписвам студенти от избираеми дисциплини с помощта на предварително изготвени списъци. Затова се налага да използвам клиентски скриптове, за да автоматизирам тези задачи.

Второто ограничение е, че няма възможност за лесна справка, която се простира в рамките на няколко сесии. Например, ако искам да проверя какви оценки съм поставил на конкретен студент от началото на следването му.

И последно - системата е адски трудно използваема от мобилен телефон, което понякога създава голямо неудобство… като цяло се налага да отворя лаптоп, за да си свърша работата.

Като цяло почти всичко би могло да се подобри, но основно за това се сещам.

**Давид**: Добре, супер, това беше полезно. А имате ли някакви наблюдения или опасения относно сигурността и поверителността на данните?  
  
**Трифон**: Не, това не ме е притеснявало досега.

**Давид**: Добре, ами май това беше. В комбинация с попълнения въпросник, това ни дава достатъчно ясна представа за Вашата позиция по ключовите за нас въпроси. Благодарим много за отделеното време!